Nog ŉ kunstenaar ontbloot ZumaAyanda Mabulu. Foto: Michael Hammond / Rapport President Jacob Zuma se privaatdele is weer in die publieke oog nadat ŉ omstrede kunstenaar, Ayanda Mabulu, dit Maandagaand by ŉ kunsuitstalling in Kaapstad onthul het. Die skildery getiteld, Umshini Wam, is deel van die kunsuitstalling, Our Fathers, wat Maandagaand by die AVA-galery in Kaapstad geopen het. Mabulu se skildery van Zuma beeld hom in tradisionele gewaad uit met sy privaatdele wat uithang (sien die skildery onderaan dié artikel). Vroeër vanjaar het die kunstenaar Brett Murray se kunswerk, The Spear, in Mei internasionale nuus gemaak. Die uitstalling van dié skildery het tot betogings teen die Johannesburgse Goodman Galery gelei. Dit moes later uit die galery verwyder word. Foto’s daarvan moes ook van die City Press se webwerf afgehaal word. Die rolprent- en publikasieraad het ook ŉ ouderdomsbeperking van 16 op die kunswerk geplaas. Van Murray se werke word ook in Our Fathers uitgestal. Mabulu voer aan dat Zuma nie kaal is nie. “Ek het hom met ŉ besnyde penis geskilder. Dit is ŉ metafoor wat wys dat hy nie meer ŉ seun is nie. Hy is ŉ man, ŉ ouer, ŉ vader en ŉ leier,” het Mabulu gesê. “In die skildery vra ek met respek, as een van sy kinders, hoekom my vader ons uithonger. Waarom ontken hy sy pligte aan sy kinders, die burgers van Suid-Afrika?” het hy gesê. Nog ŉ skildery van Mabulu het tydens die Spear-debakel vrae laat ontstaan oor hoekom daar nie teen sy skilderye opgetree word nie. Veral een van sy skilderye, Ngcono ihlwempu kunesibhanxo sesityebi (Eerder arm as ŉ ryk handpop), beeld verskeie leiers, waaronder aartsbiskop Desmond Tutu, in omstrede posisies uit (sien skildery onderaan dié artikel). Die skildery Ngcono ihlwempu kunesibhanxo sesityebi. (Foto gesensor) Die skildery Umshini Wam